## La Generalitat i la Universitat de València promouen una nova edició del programa universitari de formació en participació ciutadana

*** Este postgrau té una duració de 30 hores i es pot fer la preinscripció fins al 31 de juliol**

La Generalitat, en col·laboració amb la Universitat de València i a través de la Càtedra PAGODA, promou una nova edició del programa universitari de formació en participació ciutadana, dirigit tant a professionals de les administracions públiques com a entitats ciutadanes interessades a enfortir els seus coneixements sobre la participació com a ferramenta estratègica per al desenrotllament territorial i social.

Esta iniciativa, emmarcada en els objectius de la Direcció General de Transparència i Participació, s’orienta al foment de la cultura participativa en la societat civil i, especialment, entre el personal públic de la Generalitat.

La Llei 4/2023, de participació ciutadana i foment de l’associacionisme de la Comunitat Valenciana, establix l’obligació d’integrar la participació en totes les actuacions públiques, així com de celebrar processos participatius que permeten contrastar arguments i motivacions en l’elaboració de polítiques públiques.

El curs, impartit en format semipresencial durant els mesos d’octubre i novembre, consta d’un únic mòdul de 30 hores lectives en forma de microcredencial (equivalent a 3 crèdits ECTS) i conduïx a una titulació oficial de la Universitat de València.

La microcredencial aborda continguts clau com el marc normatiu, metodologies de participació i avaluació, bones pràctiques i laboratoris de participació en àmbits com l’educatiu o el rural. A més, respon a la necessitat de formar el personal públic per a la creació i coordinació d’unitats administratives de participació en cada conselleria.

El termini de preinscripció finalitza el pròxim 31 de juliol de 2025. Les places són limitades. Per a més informació i inscripcions es pot accedir al portal de participació de la Generalitat, [GVA Participa](https://gvaparticipa.gva.es/?locale=val).

Fecha: 08/07/2025